VENDIM
Nr. 430, datë 11.11.2021

PËR LICENCIMIN E SHOQËRISË UJËSJELLËS-KANALIZIME 
CËRRIK SHA

Në mbështetje të neneve 13, 14, 15, 16 dhe 17, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102); të VKM-së nr. 958, datë 6.5.2009, “Për miratimin e kategorive të licencimit dhe të procedurave për aplikim për licence” (VKM nr. 958); si dhe të vendimit të Komisionit Kombëtar Rregullator nr. 29, datë 8.12.2009, “Për procedurat e dhënies dhe rinovimit të licencave profesionale për subjektet juridike e fizike, që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, të ndryshuar (Rregullore e licencimit), 

KOMISIONI KOMBËTAR RREGULLATOR,

në mbledhjen e datës 11.11.2021, pasi shqyrtoi çështjen me objekt “Mbi miratimin e vendimit ‘Për licencimin e shoqërisë Ujësjellës-Kanalizime Cërrik sh.a.’”, 

	VËREN SE:	

1. Ujësjellës-Kanalizime Cërrik me shkresën nr. 312 prot., datë 8.10.2021, ka paraqitur kërkesën pranë ERRU për rinovim licence të shoqërisë për kategorinë A të shërbimit – grumbullimi dhe shpërndarja e ujit për konsum publik dhe kategorinë C të shërbimit – largimi i ujërave të ndotura, për efekt të mbarimit të afatit.
2. Komisioni Kombëtar Rregullator (KKRR) e gjeti paraqitjen e kërkesës për licencim, për shkak të mbarimit të afatit të UK Cërrik në konformitet me kriteret dhe procedurën e parashikuar në VKM nr. 958 dhe “Rregulloren e licencimit”, si dhe në zbatim të parashikimeve të VKM-së nr. 63, datë 27.1.2016, “Për riorganizimin e operatorëve që ofrojnë shërbimin e furnizimit me ujë të pijshëm, grumbullimin, largimin dhe trajtimin e ujërave të ndotura” (VKM nr. 63).
3. Referuar kërkesës dhe dokumentacionit shoqërues, rezulton:
a) Shoqëria UK Cërrik ofron shërbimin e furnizimit me ujë dhe largimit të ujërave të ndotura për 29 720 banorë të Bashkisë Cërrik;
b) Drejtuese teknike e shoqërisë, znj. Jona Belshi, është diplomuar në Universitetin e Tiranës në Fakultetin e Shkencave të Natyrës dega Shkenca në Inxhinieria e proceseve Kimike.
4. ERRU, në vlerësimin e kërkesës për licencim, për shkak të mbarimit të afatit ka marrë në konsideratë përmbushjen nga ana e UK Cërrik, të:
[bookmark: _GoBack]a) Kërkesave të ligjit nr. 8102, si dhe kuadrit rregullator në fuqi, në mënyrë të veçantë plotësimin e kushteve, si aftësi tekniko-profesionale, aftësi financiare të nevojshme për të përmbushur funksionet dhe për të plotësuar kushtet e licencës, përvojën në sektorin e ujësjellësve dhe të kanalizimeve të mjaftueshme, për të marrë përsipër detyrimet që ka licenca, si dhe mbrojtjen e interesave të konsumatorëve në lidhje me cilësinë, eficiencën, vazhdueshmërinë dhe garancinë e shërbimit;
b) Kërkesave të ligjit nr. 9121, datë 28.7.2003, “Për mbrojtjen e konkurrencës”, të ndryshuar (ligji nr. 9121) për moslejimin e abuzimit me pozitën dominuese në treg të ndërmarrjes, veçanërisht, në lidhje me kufizimin e tregjeve.
Për gjithë sa më sipër, Komisioni Kombëtar Rregullator, pasi arriti në përfundimin se kërkesa e UK Cërrik është e bazuar ligjërisht dhe plotëson kërkesat ligjore të parashikuara në kuadrin rregullator në fuqi,

VENDOSI:

1. Licencimin e shoqërisë Ujësjellës-Kanalizime Cërrik sh.a. (me NUIS L63502206Q), në kategoritë: 
a) Kategoria A – Për grumbullimin dhe shpërndarjen e ujit për konsum publik;
b) Kategoria C – Për largimin e ujërave të ndotura. 
2. Shoqëria Ujësjellës-Kanalizime Cërrik sh.a. autorizohet të kryejë veprimtaritë e licencuara me:
a) Drejtues ligjor  –  Eneo Taçja;
b) Drejtuese teknike –  Jona Belshi. 
3. Zona e shërbimit të shoqërisë Ujësjellës-Kanalizime Cërrik sh.a. është Bashkia Cërrik.
4. Kjo licencë është e vlefshme për një periudhë 4-vjeçare.
5. Drejtuesi ligjor i shoqërisë Ujësjellës-Kanalizime Cërrik sh.a. detyrohet të nënshkruajë Kushtet e licencës brenda 10 ditëve nga data e njoftimit. 
6. Ngarkohet Drejtoria Tekniko-Ekonomike të njoftojë shoqërinë Ujësjellës-Kanalizime Cërrik sh.a për marrjen e këtij vendimi.
Ky vendim hyn në fuqi menjëherë.
Ky vendim publikohet në Fletoren Zyrtare.

